Manises reforçarà Serveis Socials per a pal·liar l'impacte de la DANA
10 de gener de 2025

• L'Ajuntament aposta per contractar més personal de l'àmbit psicosocial i augmentar les ajudes d'emergència social

Manises, 10 de gener de 2025.- L'Ajuntament de Manises reforçarà els Serveis Socials municipals per a pal·liar l'impacte psicosocial de la DANA amb la contractació d'un psicòleg o una psicòloga i un treballador social o una treballadora social, així com la posada en marxa d'un servici d'atenció domiciliària extraordinari per a millorar l'accessibilitat a persones amb diversitat funcional o majors que, de manera directa o indirecta, hagen patit les conseqüències de les fortes pluges del 29 d'octubre de 2024.

Aquestes mesures de caràcter social, conjuntament amb altres en les quals està treballant l’Ajuntament de Manises mateix, provenen de la concessió que ha acceptat el Ministeri de Drets Socials, Consum i Agenda 2030 per a pal·liar l'impacte social de la DANA, dins de la convocatòria de mesures urgents del Govern d'Espanya per a l'impuls del Pla de resposta immediata, reconstrucció i rellançament davant els danys causats per la DANA mateix.

També s'ha concedit al consistori maniser l'augment de crèdit en la línia de subvenció de concurrència d'ajudes d'emergència social o de vulnerabilitat a les persones o unitats de convivència afectades per la DANA, així com la gestió i coordinació de la solució al sensellarisme que es puga produir com a conseqüència, provinent dels municipis més perjudicats.

A més, en aquest paquet de mesures, s'inclou l'adequació d'edificis de Serveis Socials municipals afectats per les pluges i, més concretament, per la DANA, així com la gestió de la solució residencial alternativa per a les unitats familiars de Manises els habitatges de les quals han sigut afectades de manera directa. Aquestes famílies estan rebent seguiment i assessorament per part de l'Oficina d'Atenció Ciutadana (OAC) de Manises.